
Návrh vlády

na skrátené legislatívne konanie o vládnom návrhu zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Podľa § 89 ods. 1 zákona Národnej rady Slovenskej republiky č. 350/1996 Z. z. 
o rokovacom poriadku Národnej rady Slovenskej republiky v znení neskorších predpisov 
za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, Národná rada Slovenskej republiky sa môže na návrh vlády uzniesť na skrátenom legislatívnom konaní o návrhu zákona.
Vláda Slovenskej republiky predkladá na rokovanie Národnej rady Slovenskej republiky materiál „Návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony“ (ďalej len „návrh zákona“). 

V dôsledku prijatia smernice Európskeho parlamentu a Rady (EÚ) 2023/959 z 10. mája 2023, ktorou sa mení smernica 2003/87/ES o vytvorení systému obchodovania s emisnými kvótami skleníkových plynov v Únii a rozhodnutia (EÚ) 2015/1814 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii (ďalej len „smernica“) sa upravuje existujúci systém obchodovania s emisnými kvótami (ETS 1), konkrétne práva a povinnosti stacionárnych prevádzok. Zároveň sa bude postupne zavádzať nový systém obchodovania s emisnými kvótami pre sektory cestnej dopravy a budov (ETS 2). Slovenská republika musí umožniť plnenie týchto práv a povinností pre stacionárne prevádzky a monitorovacích a následne reportovacích povinností pre regulované subjekty už od septembra 2024. V opačnom prípade nebudú môcť stacionárne prevádzky riadne odovzdať emisné kvóty a regulované subjekty nebudú môcť získať povolenie na emisie skleníkových plynov (čiže vykonávať svoju činnosť v súlade s legislatívou), čoho následkom môže byť uloženie pokuty (v prípade najväčších prevádzok by mohlo ísť o desiatky miliónov eur). Návrhom zákona je snaha tejto situácií predchádzať a zvlášť v prípade regulovaných subjektov poskytnúť dostatočný časový priestor na adaptáciu na nové povinnosti. Zároveň sa návrhom zákona snaží zamedziť výraznému zvyšovaniu negatívnych sociálnych dopadov spôsobených zvyšovaným nákladov v sektore cestnej dopravy a budov.
Ďalej návrh zákona reflektuje tri formálne oznámenia Európskej komisie Slovenskej republike z dôvodu neoznámenia transpozičných opatrení v oblasti klímy. Slovenská republika sa zaviazala aktívne komunikovať s Komisiou a vysvetľovať svoje kroky vedúce k úspešnému dokončeniu legislatívneho procesu a dokončeniu procesu transpozície pre oblasť obchodovania s emisnými kvótami ETS 1 a letectva. Úloha predložiť návrh zákona vyplýva aj z  uznesenia vlády č. 634 zo dňa 29. novembra 2023.
Na základe uvedených skutočností, z dôvodu možného vzniku značných hospodárskych škôd, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku, aby sa Národná rada Slovenskej republiky uzniesla na skrátenom legislatívnom konaní o vládnom návrhu zákona. 

V Bratislave dňa 4. septembra 2024

